b"\n_START_ARTICLE_\nThe White Plague\n_START_SECTION_\nZgodba\n_START_PARAGRAPH_\nZgodba spremlja molekularnega biologa Johna Roeja O'Neilla, ki pride z dru\xc5\xbeino na Irsko. Nekega dne se v mestu zgodi bombni napad Irske republikanske armade, ki po naklju\xc4\x8dju ubije njegovo \xc5\xbeeno in h\xc4\x8di. Zaradi skrajne \xc5\xbealosti njegov um razpade, razvije multiplo osebnost in se popolnoma osredoto\xc4\x8di na en sam cilj - ma\xc5\xa1\xc4\x8devanje. Vse svoje prihranke porabi za nakup laboratorijske opreme in v tajnosti z genetskim in\xc5\xbeenirstvom razvije smrtonosno bolezen, ki ubija samo \xc5\xbeenske, mo\xc5\xa1ki pa delujejo le kot prena\xc5\xa1alci. Nato jo izpusti na Irskem (ker je dr\xc5\xbeava dajala zavetje teroristom), v Angliji (ker zatira Irce in jim daje povod za terorizem) ter Libiji (ker so omenjeni teroristi tam trenirali). Hkrati na vlade svetovnih dr\xc5\xbeav naslovi zahtevo, da po\xc5\xa1ljejo vse dr\xc5\xbeavljane teh treh dr\xc5\xbeav nazaj domov in pustijo kugi naj opravi svoje delo da bodo vsi do\xc5\xbeiveli enako izgubo kot on._NEWLINE_Bela kuga (tako jo poimenujejo po izpu\xc5\xa1\xc4\x8dajih, podobnih tistim pri kugi, le bele barve;\xc2\xa0\xc2\xbbbela kuga\xc2\xab\xc2\xa0je sicer arhai\xc4\x8den izraz za tuberkulozo) se pri\xc4\x8dne zelo uspe\xc5\xa1no \xc5\xa1iriti in povzro\xc4\x8da 100% smrtnost pri \xc5\xbeenskah. V paniki se dr\xc5\xbeave zate\xc4\x8dejo h drasti\xc4\x8dnim ukrepom - obmo\xc4\x8dja, kjer je sum oku\xc5\xbebe,\xc2\xa0\xc2\xbbsterilizirajo\xc2\xab\xc2\xa0z ognjem in eksplozivom; Rim je denimo uni\xc4\x8den z jedrskim oro\xc5\xbejem, Boston po\xc5\xbegejo do tal, Afriko, ki jo smatrajo za popolnoma izgubljeno, pa izolirajo s kobaltovim prahom. Kmalu ostanejo le manj\xc5\xa1e skupnosti, ki so po naklju\xc4\x8dju u\xc5\xa1le oku\xc5\xbebi, a se njihovo \xc5\xa1tevilo hitro manj\xc5\xa1a._NEWLINE_O'Neill se, \xc5\xa1e vedno neodkrit, vrne na Irsko da bi opazoval odvijanje svojega na\xc4\x8drta. Predpostavlja, da ga tam ne bodo prepoznali, zato bo lahko ponudil svoje znanje molekularne biologije in sabotiral poskuse iskanja cepiva. Vendar pa Irci posumijo, da je to on in na poti do laboratorija v kraju Killaloe se mu pridru\xc5\xbeijo duhovnik, de\xc4\x8dek, ki je od smrti svoje matere nem, in Joseph Herity, \xc4\x8dlan IRE, ki je spro\xc5\xbeil tisto usodno bombo. Njihov cilj je potrditi O'Neillovo identiteto; upajo, da ga bodo razkril Herity s prikritim izpra\xc5\xa1evanjem, ali pa se bo iz so\xc4\x8dutja do de\xc4\x8dka izpovedal duhovniku._NEWLINE_Med potovanjem (ve\xc4\x8dino poti morajo prehoditi) opazujejo, kako se je dru\xc5\xbeba spremenila; centralne oblasti ni ve\xc4\x8d, namesto tega se lokalni banditi proglasijo za kralje in vladajo po zakonu mo\xc4\x8dnej\xc5\xa1ega. Drugi se zate\xc4\x8dejo h keltskemu poganstvu v upanju na \xc4\x8dude\xc5\xbe, vsi pa kr\xc4\x8devito branijo pre\xc5\xbeivele \xc5\xbeenske. Vsesplo\xc5\xa1en obup in strah pred prihodnostjo vpliva tudi na glavne junake. Kon\xc4\x8dno se nekega dne O'Neill ponovno zave samega sebe. Od groze ob svoji izgubi in ker se zave posledic svojih dejanj ponovno znori, tokrat kri\xc4\x8do\xc4\x8d ste\xc4\x8de v divjino. Njegovi spremljevalci ga iz so\xc4\x8dutja prepustijo gotovi smrti, saj so se med potovanjem kljub vsemu zbli\xc5\xbeali, vedo pa tudi da je odkritje zdravila blizu. Nedolgo zatem je zdravilo proti beli kugi dejansko nared, zgodba pa se kon\xc4\x8da z opisovanjem radikalno spremenjene dru\xc5\xbebe, kakr\xc5\xa1na bo morala prebresti nastalo katastrofo."